આ વર્ષે કેરીની સિઝન આવી ગઈ છે કે આવવાની છે કે નથી આવવાની એ બાબતે કોઈ નિશ્ચિતતા નથી જણાતી. બે મહિનાથી હજુ વાર છે, હજુ વાર છે એવું કહેવાય છે. વલસાડી આફૂસ હજુ આવી નથી, રત્નાગીરી આવી ગઈ પણ હજુ સ્વાદ નથી, કેસર તો હજુ સિઝન શરુ થાય છે એટલે રાહ જુઓ, રાજાપુરી ખાલી અથાણા માટે છે, પકાવવા માટેની નથી. આવું કહેવાતા જાણકારો આપણને માહિતી આપે છે. ઓણ સાલ પાછા એવા પણ સમાચાર હતાં કે યુરોપના દેશોમાં કેરી એક્સપોર્ટ નહીં કરી શકાય અને એ કારણસર એ કેરીઓ ‘એક્સપોર્ટ રિજેક્ટેડ’ માલ તરીકે આપણા મોઢામાં પડશે એવી આશામાં અમારા જેવા કેટલાય બેઠા હશે. પર યે હો ન સકા. એટલે અત્યારે હાલ એ છે કે કેરીના ભાવ તો તોડી નાખે એવા જ છે અને આમ જનતા આમ યાને કે કેરીને પ્રશ્ને દ્વિધામાં છે, એમાં પાછો ક્યાંક વરસાદ પડે એટલે ઘઈડા કેરી ખાવાની મનાઈ ફરમાવી દે!